Predkladacia správa

	Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. predkladá Ministerstvo financií Slovenskej republiky na rokovanie vlády Slovenskej republiky materiál „Návrh poslancov Národnej rady Slovenskej republiky Róberta PUCIHO, Andrey SZABÓOVEJ, Štefana GAŠPAROVIČA, Zdenky MAČICOVEJ a Michala BARTEKA na vydanie zákona, ktorým sa mení a dopĺňa zákon č. 447/2015 Z. z. o miestnom poplatku za rozvoj a o zmene a doplnení niektorých zákonov v znení neskorších predpisov a ktorým sa dopĺňa zákon č. 25/2025 Z. z. Stavebný zákon a o zmene a doplnení niektorých zákonov (Stavebný zákon) (tlač 747)“.

Všeobecne
Poslanci Národnej rady Slovenskej republiky  Róbert PUCI, Andrea SZABÓOVÁ, Štefan GAŠPAROVIČ, Zdenka MAČICOVÁ a Michal BARTEK predložili na rokovanie Národnej rady Slovenskej republiky návrh na vydanie zákona, ktorým sa mení a dopĺňa zákon č. 447/2015 Z. z. o miestnom poplatku za rozvoj a o zmene a doplnení niektorých zákonov v znení neskorších predpisov a ktorým sa dopĺňa zákon č. 25/2025 Z. z. Stavebný zákon a o zmene a doplnení niektorých zákonov (Stavebný zákon). Návrh reaguje na požiadavky aplikačnej praxe a na podnety miest a obcí Slovenska. 
Cieľom návrhu zákona je úprava hornej hranice sadzby miestneho poplatku za rozvoj a rozšírenie možností využitia výnosu z miestneho poplatku za rozvoj na okruh ďalších vymedzených oprávnených výdavkov. Návrh zákona korešponduje s Programovým vyhlásením vlády v gescii Ministerstva investícií, regionálneho rozvoja a informatizácie Slovenskej republiky: „Vláda zavedie mechanizmy udržateľného alternatívneho financovania municipálneho rozvoja mimo zdrojov zo štátneho rozpočtu, eurofondov a Plánu obnovy a odolnosti Slovenskej republiky.“. 
Na základe predloženého návrhu je vhodné rozšíriť možnosti využitia výnosu z poplatku za rozvoj na oblasti ďalšieho rozvoja územia, ktorý zvyšuje ďalší investičný a rozvojový potenciál samospráv, prípadne na aktualizáciu a tvorbu strategických dokumentov vrátane územných plánov. Rozšírenie možností využitia poplatku za rozvoj, za zaťaženie územia investičnou aktivitou o ďalšie oblasti mimo kapitálových výdavkov nebude mať negatívne dopady na ekonomiku samospráv, ale zabezpečí pozitívne dopady pre koordinovaný rozvoj územia. 

Stanovisko
Ministerstvo financií Slovenskej republiky v súčasnosti nemá k predloženému poslaneckému návrhu zákona legislatívno-technické pripomienky. Z vecného hľadiska Ministerstvo financií Slovenskej republiky k predloženému návrhu neuplatňuje výhradu, avšak má niekoľko odporúčaní na úpravu návrhu zákona, ktoré sa týkajú:
-	úpravy dolnej a hornej sadzby poplatku v nadväznosti na spotrebiteľskú mieru inflácie od účinnosti zákona (1.1.2016) do súčasnosti a rovnako naviazanie úpravy hornej sadzby poplatku a sadzby poplatku ustanovenej vo všeobecne záväznom nariadení obce na budúci vývoj spotrebiteľskej miery inflácie, ktorá sa bude aplikovať od zdaňovacieho obdobia roka 2026,
-	ponechanie použitia výnosu z poplatku len na kapitálové výdavky obce, prípadne oddelenie výdavkov obce na územnoplánovaciu dokumentáciu a špecificky určeného druhu výdavkov na spracovanie štúdie a projektovej dokumentácie od ostatných kapitálových výdavkov obce, 
-	taxatívne vymedzenie špecifických stavieb, ktorým možno všeobecne záväzným nariadením priznať úľavu z poplatku.

Pripomienky
	Ministerstvo financií Slovenskej republiky k predloženému návrhu zákona uplatní konkrétne znenie pripomienok v medzirezortnom pripomienkovom konaní.

Záver
	Na základe vyššie uvedeného Ministerstvo financií Slovenskej republiky odporúča vláde Slovenskej republiky prerokovať predložený návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 447/2015 o miestnom poplatku za rozvoj a o zmene a doplnení niektorých zákonov v znení neskorších predpisov a ktorým sa dopĺňa zákon č. 25/2025 Z. z. Stavebný zákon a o zmene a doplnení niektorých zákonov (Stavebný zákon) (tlač 747).